Diari Oficial de la Generalitat Valenciana


Sumari del DOGV 3345, del 06-10-1998 (1998/8413)

ORDRE d'1 d'octubre de 1998, de la Conselleria d'Economia, Hisenda i Administració Pública, per la qual es fixen criteris i s'estableixen les normes que han de regular el procés d'eleccions a òrgans de representació del personal funcionari al servei de l'administració de la Generalitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3345

Data del DOGV
:   06-10-1998

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   1998/8413


Data del document
:   01-10-1998

Organisme emissor
:   Conselleria d'Economia, Hisenda i Administració Pública

Tipus de document
:   Ordre

Anàlisi jurídica

ORDRE d'1 d'octubre de 1998, de la Conselleria d'Economia, Hisenda i Administració Pública, per la qual es fixen criteris i s'estableixen les normes que han de regular el procés d'eleccions a òrgans de representació del personal funcionari al servei de l'administració de la Generalitat Valenciana. [1998/A8413]
  
La normativa vigent atorga a les organitzacions sindicals la plena capacitat per a la convocatòria i desenvolupament dels distints processos electorals i limita la funció de l'administració a proporcionar, observant una absoluta neutralitat i transparència en el procés, els mitjans materials i humans que en permeten el correcte desenvolupament.
  
D'acord amb el que preveu l'article 21 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, modificada per la Llei 18/1994, de 30 de juny, i l'article 1.5 del Reial Decret 1.846/1994, de 9 de setembre, pel qual s'aprova el Reglament d'Eleccions als Òrgans de Representació del Personal al Servei de l'Administració General de l'Estat (BOE núm. 219, de 13.09.94), resulta convenient que els òrgans competents en matèria de personal de la Generalitat Valenciana, en els seus àmbits respectius, fixen els criteris i establisquen les normes per les quals s'han de regir les unitats administratives afectades pel procés d'eleccions sindicals.
  
En aquesta línia, cal assenyalar determinats criteris d'actuació que, directament o indirectament, incidisquen en el procés electoral com són el nomenament de representants de l'administració, la votació per correu, la concessió de permisos a membres de les candidatures, components de les meses electorals, representants de l'administració en aquestes, interventors de les candidatures i als electors en general.
  
L'article 47 de la Llei de la Funció Pública Valenciana, en relació amb l'article vuité, apartat sisé, del Decret 50/1989, de 18 d'abril, del Consell de la Generalitat Valenciana, pel qual es regula la jornada i l'horari de treball, permisos i vacances del personal al servei de la Generalitat Valenciana (DOGV núm. 1.094 de 27.06.89), preveu la concessió de permisos per al compliment de deures de caràcter públic o personal.
  
En virtut d'això i fent ús de les competències que tinc atribuïdes per l'article 27 de l'esmentada Llei de Funció Pública Valenciana i l'article 2 del Decret 28/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Administració Pública (DOGV núm. 2.942, de 01.03.97),
  
ORDENE
  
Article 1. Elaboració dels censos del personal funcionari
  
La Direcció General de Funció Pública elaborarà el cens del personal funcionari de cada unitat electoral inclosa en el seu àmbit geogràfic i funcional, abans del lliurament als funcionaris que hagen de constituir la Mesa Electoral Coordinadora.
  
Aquests censos contindran una relació nominal amb les circumstàncies personals següents: nom i dos cognoms, sexe, data de naixement, document nacional d'identitat i l'antiguitat reconeguda en la funció pública expressada segons les dades del Registre de Personal, de tot el personal funcionari de la unitat electoral.
  
Els censos indicaran en l'encapçalament o en la caràtula, la unitat electoral de què es tracte, els organismes afectats i el caràcter de cens previ, provisional o definitiu. Els llistats de censos es confeccionaran per separat, un per electors i elegibles, i un altre per a electors no elegibles, d'acord amb el que disposa l'article 14 del Reglament d'Eleccions aprovat per Reial Decret 1.846/1994.
  
Article 2. Composició de les meses electorals
  
La Mesa Electoral estarà constituïda pel president, que serà el funcionari de més antiguitat en la unitat electoral, d'acord amb el temps de serveis reconegut, i dos vocals, que seran els funcionaris de major i menor edat d'entre els inclosos en el cens corresponent; el de menor edat hi actuarà com a secretari. Es designaran suplents dels anteriors aquells funcionaris que, al seu torn, seguisquen a aquests titulars en l'ordre indicat d'antiguitat o edat.
  
Article 3. Lliurament de censos i determinació del nombre i distribució de les meses electorals
  
En el terme de 12 dies hàbils comptats des de la data de recepció de l'escrit de promoció d'eleccions, la Direcció General de Funció Pública lliurarà els censos del personal funcionari, d'acord amb el que disposa l'article 1 de la present ordre i l'article 14 de l'esmentat Reglament d'Eleccions, als funcionaris que hagen de constituir la Mesa Electoral Coordinadora.
  
Serà funció de la Mesa Electoral Coordinadora la confecció de la llista provisional d'electors, distribuïda per meses electorals i d'acord amb els criteris següents:
  
1. En el supòsit que hi haguera acord sindical sobre el nombre i la distribució de les meses electoral previst en la redacció que fa la Llei 18/1994, de 30 de juny, de l'article 25, apartat 1, de la Llei 9/1987, de 12 de juny, s'aplicarà de forma vinculant el contingut d'aquest acord, i es limitarà a elaborar la llista d'electors, d'acord amb l'article 16 de la Llei 9/1987, de 12 de juny, sobre la base de l'esquema de distribució de meses acordat pels sindicats.
  
2. En el supòsit que no s'haguera produït l'acord sindical, haurà de decidir la Mesa Electoral Coordinadora el nombre i la distribució de les meses, d'acord amb el que disposa l'article 9.1 de l'esmentat reglament, i els criteris de l'article 25 de la Llei 9/1987, de 12 de juny.
  
En conseqüència, s'establirà una mesa electoral per cada 250 funcionaris o fracció, distribuïdes, en cas que en foren diverses, d'acord amb el que establisca la Mesa Electoral Coordinadora, i es procurarà implantar les seus de les meses en aquells centres que tinguen un major nombre d'electors.
  
L'elaboració de la llista provisional d'electors haurà d'estar conclosa abans de la data de constitució de les meses electorals a fi de procedir adequadament a la constitució de les meses parcials.
  
Una vegada constituïdes les meses electorals, d'acord amb el que disposa l'article 26.1 de la Llei 9/1987, de 12 de juny, i els articles 10 i 11 del Reglament d'Eleccions, la Mesa Electoral Coordinadora assumirà les seues funcions per a l'elaboració de la llista d'electors definitiva, d'acord amb el que disposen els articles 26.3 i 25.3.d, de la Llei 9/1987.
  
La Mesa Electoral Coordinadora realitzarà les seues funcions d'acord amb el que estableixen els articles 12, 14 i concordants del reglament esmentat.
  
Article 4. Votació per correu
  
S'aplicarà el procediment establit en l'article 19 del reglament aprovat per Reial Decret 1.846/1994, de 9 de setembre.
  
S'empraran amb aquesta finalitat els models de sobres que per a aquesta modalitat de votació se citen en l'annex d'aquesta ordre.
  
Article 5. Nomenament de representants de l'administració
  
A fi que l'actuació dels diversos departaments, organismes i entitats afectats per l'àmbit al qual es refereix la present ordre es produïsca d'una forma organitzada i homogènia, les còpies de la documentació electoral es trametran, a través de la Direcció General de Funció Pública, a la Comissió Electoral de Coordinació Intersectorial per als quatre sectors (sanitari, docent, justícia i funció pública) creada a l'efecte. Així mateix, els representants de l'administració podran dirigir les seues consultes a aquesta Comissió, les labors de secretaria de la qual les realitzarà el Servei de Règim Jurídic i Relacions Sindicals de la Direcció General de Funció Pública.
  
Els representants de l'administració en totes les meses electorals, que hauran d'assistir a les votacions i a l'escrutini, vetlaran especialment pel compliment de l'obligació de trametre una còpia de l'escrutini a la Comissió a què es fa referència en l'apartat anterior.
  
En l'àmbit de les unitats electorals del personal funcionari de l'administració del Consell, el nomenament de representants de l'administració serà realitzat pel director general de Funció Pública, i recaurà preferentment en funcionaris que pertanguen a l'àrea de personal. Les seues designacions s'expediran en el model B de l'annex.
  
Article 6. Permisos a membres de candidatures, components de meses electorals, representants de l'administració en aquestes, interventors de les candidatures i als electors en general
  
Es concediran permisos retribuïts a l'empara de l'article 47 de la Llei de la Funció Pública Valenciana, i l'article 8.6 del Decret 50/1989, de 18 d'abril
  
Seran beneficiaris d'aquests permisos, amb el règim que s'especifica, el personal que a continuació es detalla:
  
A) Un membre de cada candidatura, designat pel seu presentador, disposarà de permís retribuït a jornada completa des del dia de la proclamació d'aquesta candidatura fins al dia de la votació, ambdós inclusivament.
  
B) Els components de les meses electorals i els representants de l'administració disposaran de permís pel temps necessari per a assistir a les reunions de la Mesa Electoral, inclosos els desplaçaments fora de la seua residència oficial que foren necessaris, amb motiu dels quals percebran les dietes i despeses de viatges previstos en el Decret 24/1997, d'11 de febrer, del Govern Valencià, sobre indemnitzacions per raó del servei i gratificacions per serveis extraordinaris (DOGV núm. 2.931 de 17.02.97). A més, disposaran d'un permís retribuït de jornada completa el dia de la votació i una reducció de cinc hores en la jornada de treball del dia immediat posterior.
  
C) Els interventors de les candidatures gaudiran de permís retribuït durant tot el dia de la votació i d'una reducció de jornada en la data immediatament posterior, en els termes indicats en l'incís final de l'apartat anterior.
  
D) Els electors en general gaudiran de permís retribuït pel temps imprescindible per a exercir el seu dret al vot, segons les instruccions concretes del responsable de personal de cadascuna de les unitats administratives, que podrà exigir a l'elector un justificant del fet de la votació expedit per la Mesa Electoral, quan aquesta estiga emplaçada fora del seu centre de treball.
  
Article 7. Dotació de mitjans personals i materials
  
Per part de la Conselleria d'Economia, Hisenda i Administració Pública, d'acord amb la normativa vigent, s'adoptaran les mesures oportunes per a dotar les distintes meses electorals coordinadores de mitjans personals i materials necessaris per al compliment de les funcions recollides en aquesta ordre. Així mateix, per part dels òrgans directius dels centres on s'instal·len meses electorals, es prestarà la col·laboració necessària a fi d'aconseguir el normal desenvolupament del procés electoral.
  
DISPOSICIONS ADDICIONALS
  
Primera
  
En tot allò que no disposa la present ordre, s'actuarà d'acord amb el que regula en matèria d'eleccions sindicals el reglament aprovat per Reial Decret 1.846/1994, de 9 de setembre.
  
Segona
  
S'adjunten com a annex de la present ordre els models oficials que s'han d'utilitzar durant el procés electoral.
  
DISPOSICIÓ FINAL
  
Primera
  
Es faculta el director general de Funció Pública de la Conselleria d'Economia, Hisenda i Administració Pública per a dictar les resolucions i ordenar les mesures que, en l'àmbit de les seues atribucions, resulten necessàries per al desplegament de la present ordre.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 1 d'octubre de 1998
  
El conseller d'Economia, Hisenda i Administració Pública,
  
JOSÉ LUIS OLIVAS MARTÍNEZ
  
ANNEX
  
Els impresos per al desenvolupament electoral constaran de tantes còpies cadascun d'ells com destinataris s'assenyalen a continuació:
  
Mod. 1:
  
- Exemplar per a l'òrgan de personal competent
  
- Exemplar per a l'Oficina Pública de Registre
  
- Exemplar per al tauler d'anuncis
  
- Exemplar per al presentador
  
Mod. 3:
  
- Exemplar per a la Mesa Electoral
  
- Exemplar per a la Mesa Electoral Coordinadora
  
- Exemplar per a l'òrgan de personal competent
  
Mod. 4:
  
- Exemplar per a la Mesa Electoral
  
- Exemplar per al representant de l'administració
  
- Exemplar per al presentador
  
Mod. 5:
  
- Exemplar per a la Mesa Electoral
  
- Exemplar per a la Mesa Electoral Coordinadora
  
- Exemplar per al tauler d'anuncis
  
- Exemplar per al representant de l'administració
  
Mod. 6:
  
- Exemplar per a l'Oficina Pública de Registre
  
- Exemplar per a l'administració pública
  
- Exemplar per a l'òrgan de personal competent
  
- Exemplar per al president de la Mesa Electoral
  
- Exemplar per als representants electes
  
- Exemplar per al tauler d'anuncis
  
Mod. 7:
  
- Exemplar per a la Mesa Electoral
  
- Exemplar per a la Mesa Electoral Coordinadora
  
- Exemplar per a l'òrgan de personal competent
  
Mod. 8:
  
- Exemplar per a l'Oficina Pública de Registre
  
- Exemplar per a la Mesa Electoral Coordinadora
  
- Exemplar per a l'organització sindical, coalició electoral o grup de funcionaris
  
- Exemplar per als representants electes
  
- Exemplar per a l'òrgan de personal competent
  
- Exemplar per al tauler d'anuncis
  
Mod. 9:
  
- Exemplar per a l'Oficina Pública de Registre
  
- Exemplar per al president de la Mesa Electoral
  
- Exemplar per al representant de l'administració
  
Mod. B:
  
- Exemplar per a la Mesa Electoral
  
- Exemplar per a l'òrgan de personal competent
  
- Exemplar per a la persona interessada
  
Mod. C:
  
- Exemplar per a la persona interessada
  
- Exemplar per a la Mesa Electoral
  
Els models de paperetes i sobres de votació ordinària s'ajustaran, pel que fa a formats, mides, color, tonalitat, etc., al que estableix l'Ordre de 16 de juliol de 1998, per la qual es publiquen els models normalitzats d'impresos, sobres i paperetes de votació que s'han d'utilitzar en les eleccions a òrgans de representació del personal al servei de l'administració general de l'Estat (BOE núm. 182, de 31.07.98); així com la Resolució de 21 d'agost de 1998, de la Secretaria d'Estat per a l'Administració Pública, per la qual es publiquen en les diferents llengües oficials de l'estat, distintes del castellà, els models d'impresos que s'han d'utilitzar en les eleccions a òrgans de representació del personal al servei de l'administració general de l'estat (BOE núm. 212, de 04.09.98).